Helene Fischer reik gewilde album ŉ tweede keer uitHelene Fischer is een van die suksesvolste popsterre in Europa en dit is daarom nie vreemd dat sy reeds met ŉ dubbelalbum kan spog wat 32 van haar beste en gewildste liedjies bevat nie. Inteendeel, sy het pas ŉ splinternuwe en herverwerkte weergawe van die einste album, Best of Helene Fischer, uitgereik, juis omdat die aanvraag na haar musiek net aanhou groei. “Ek is geseënd met ŉ suksesvolle Europese loopbaan en sien uit om my musiek met verskeie nuwe gehore te deel, waarvan Suid-Afrika een is,” sê Fischer oor die geleentheid om dié album nou ook aan die Suid-Afrikaanse publiek bekend te stel. Dié album is nou op Suid-Afrikaanse musiekrakke beskikbaar wees. Die album, wat reeds ŉ hele paar jaar gelede vrygestel is, sluit meer as twee ure van die sangeres se grootste treffers in, omdat sy glo dat net die beste goed genoeg is vir haar aanhangers. Snitte soos “Von hier bis unendlich (From Here to Infinity)”, “Hundert Prozent (Hundred Percent)” en “Atemlos durch die Nacht (Breathless Through The Night)” maak almal deel van die speellys uit. Die jongste album spog ook met ŉ elegante nuwe boekie-omslag, met goue drukwerk en al die lirieke van die musiek wat op dié spesiale versamelstuk verskyn. Fischer, wat van Duitse en Russiese herkoms is, word beskou as een van Europa se suksesvolste vermaaklikheidsterre, met 112 platinum- en meer as 50 goue toekennings agter haar naam. Die ster het bekendheid verwerf as die schlager-koningin en het begin naam maak nadat haar eerste ateljee-album in 2006 die lig gesien het. Sedertdien het sy verskeie treffers in Duitsland, Oostenryk en Switserland opgelewer, totdat Farbenspiel in 2013 een van die suksesvolste albums in Duitse geskiedenis geword het en gelei het tot nog hoogtepunte in haar loopbaan. The best of Helene Fischer is beskikbaar in uitgesoekte musiekwinkels en op alle digitale platforms.